Бахъсэн къалэм и текIуэныгъэ
Хьэрычэт IэнатIэм дэIэпыкъунымрэ инвестицэ щытыкIэмкIэ Кавказ Ищхъэрэ федеральнэ округым и муниципальнэ щIыналъэ нэхъыфI дыдэр къыхэхыным теухуауэ ирагъэкIуэкIа конкурсым кърикIуахэр 2015 гъэм жэпуэгъуэм и 20-м Владикавказ къалэм къыщапщытэжащ.
Абы теухуа зэхыхьэм кърихьэлIащ щIыналъэ, муниципальнэ органхэм я лIыкIуэхэр, бизнесменхэр, банкирхэр, хьэрычэт IуэхущIапIэ зэмылIэужьыгъуэхэм я унафэщIхэр. ЗэIущIэм хэтащ КъБР-м икIа цIыху гупышхуи, Къэбэрдей-Балъкъэр Республикэм и Правительствэм и УнафэщIым и къуэдзэ Дадэ МуIэед я пашэу.
Зи гугъу тщIы номинацэмкIэ финалым хэхуат Ингуш Республикэм щыщ Карабулак къалэр, Дагъыстэн Республикэм и Каспийск къалэр, Ставрополь крайм щыщ Ставрополь къалэр. Ауэ комиссэм хэтхэм Iэ зэраIэтам къигъэлъэгъуащ КъБР-м и Бахъсэн къалэр абыхэм зэратекIуар. Хьэрычэт Iуэху мыинымрэ курытымрэ зегъэужьыным Бахъсэн къалэм и муниципалитетыр жыджэру зэрелэжьым папщIэ, конкурсым и «Дыщэ домкрат» дамыгъэмрэ фэеплъ саугъэтхэмрэ къратащ. Бахъсэн къалэр иджы Кавказ Ищхъэрэ федеральнэ округым и цIэкIэ Москва кIуэнурэ, зэпеуэм и урысейпсо кIэух Iыхьэм хэтынущ икIи щIыналъэм зегъэужьынымкIэ нэхъ пашэу къалъытэм хухах сом мелуаным щIэбэнынущ.
Къэрэщей Элеонорэ.
